|  |  |
| --- | --- |
|  | **Bauskas novada PAŠVALDĪBA**  Reģ.Nr. 90009116223, Uzvaras iela 1, Bauska, Bauskas nov., LV-3901  tālr. 63922238, e-pasts: [dome@bauska.lv](mailto:dome@bauska.lv), [www.bauska.lv](http://www.bauska.lv) |

**SAISTOŠIE NOTEIKUMI**

Bauskā

2025. gada 29. maijā Nr.

(protokols Nr.)

**Par Bauskas novada pašvaldības pabalstiem bāreņiem un bez vecāku gādības palikušajiem bērniem, audžuģimenēm un specializētajām audžuģimenēm**

*Izdoti saskaņā ar likuma "Par palīdzību dzīvokļa jautājuma risināšanā"*[*25.2 panta*](https://likumi.lv/ta/id/57255-par-pasvaldibam#p25_2)*pirmo un piekto daļu, Ministru kabineta 2005. gada 15. novembra  noteikumu Nr. 857 "Noteikumi par sociālajām garantijām un atbalstu bārenim un bez vecāku gādības palikušajam bērnam, kurš ir ārpusģimenes aprūpē, kā arī pēc ārpusģimenes aprūpes beigšanās" 6., 22., 24.9, 24.11, 24.13, un 24.14 punktu un Ministru kabineta 2018. gada 26. jūnija noteikumu Nr. 354 "*[*Audžuģimenes noteikumi*](https://likumi.lv/ta/id/300005-audzugimenes-noteikumi)*"*[*78. punktu*](https://likumi.lv/ta/id/300005-audzugimenes-noteikumi#p78)

1. **VISPĀRĪGIE JAUTĀJUMI**
2. Saistošie noteikumi (turpmāk – noteikumi) nosaka Bauskas novada pašvaldības (turpmāk – pašvaldība) pabalstu veidus, to apmēru, pieprasīšanas un izmaksas kārtību bārenim un bez vecāku gādības palikušajam bērnam, kurš atrodas ārpusģimenes aprūpē (turpmāk – bērns) un pēc pilngadības sasniegšanas (turpmāk – pilngadību sasniegušais bērns), audžuģimenei un specializētajai audžuģimenei (turpmāk – audžuģimene), kā arī lēmumu apstrīdēšanas un pārsūdzēšanas kārtību.
3. Noteikumi nosaka šādus pabalstu veidus:
   1. pabalsts audžuģimenēm:
      1. pabalsts bērna uzturam;
      2. pabalsts sadzīves priekšmetu un mīkstā inventāra iegādei;
      3. pašvaldības atlīdzība par audžuģimenes pienākumu pildīšanu;
      4. pabalsts ēdināšanas izdevumu apmaksai pirmsskolas, vispārējās un profesionālās izglītības iestādē.
   2. Pabalsts pilngadību sasniegušajam bērnam:
      1. pabalsts patstāvīgas dzīves uzsākšanai;
      2. pabalsts sadzīves priekšmetu un mīkstā inventāra iegādei;
      3. pabalsts ikmēneša izdevumu segšanai;
      4. mājokļa pabalsts.
      5. pabalsts ēdināšanas izdevumu apmaksai vispārējās un profesionālās izglītības iestādē.
   3. Pabalsts aizbildnim par bērnu ēdināšanas izdevumu apmaksai pirmsskolas, vispārējās un profesionālās izglītības iestādē.
4. Noteikumu 2.1. punktā noteiktos pabalstus ir tiesības saņemt ģimenei vai personai, kura ieguvusi audžuģimenes statusu, kurā ar Bauskas novada pašvaldības iestādes “Bauskas novada Bāriņtiesa” (turpmāk – Bāriņtiesa) lēmumu ir ievietots bērns un kurai ir noslēgts līgums ar Bauskas novada pašvaldības iestādi “Bauskas novada Sociālais dienests” (turpmāk – Sociālais dienests).
5. Noteikumu 2.2. punktā noteiktos pabalstus ir tiesības saņemt pilngadību sasniegušam bērnam, par kura ievietošanu ārpusģimenes aprūpē lēmumu pieņēmusi Bāriņtiesa.
6. Noteikumu 2.3. punktā noteikto pabalstu ir tiesības saņemt personai, kura ir ieguvusi aizbildņa statusu, kurā ar Bāriņtiesas lēmumu ir ievietots bērns.
7. Pašvaldības noteikto pabalstu piešķiršanu un izmaksu organizē Sociālais dienests, savā darbībā ievērojot spēkā esošo normatīvo aktu prasības.
8. Lai saņemtu noteikumu 2. punktā minētos pabalstus, tā pieprasītājs vai likumiskais pārstāvis Sociālajā dienestā iesniedz iesniegumu, kā arī iesniedz vai uzrāda citus attiecīgā pabalsta saņemšanai nepieciešamos dokumentus. Pabalsta pieprasītājs iesniedz iesniegumu kādā no šiem veidiem:
   1. iesniedz klātienē Sociālajā dienestā vai kādā no Sociālā dienesta klientu pieņemšanas vietām;
   2. iesniedz klātienē kādā no Bauskas novada Valsts un pašvaldības vienotajiem klientu apkalpošanas centriem;
   3. nosūtot Sociālajam dienestam, izmantojot pasta pakalpojumu ("Bauskas novada Sociālais dienests", Rūpniecības iela 7, Bauska, Bauskas novads, LV-3901);
   4. nosūtot rakstveida elektroniski parakstītu iesniegumu Sociālajam dienestam uz Sociālā dienesta oficiālo elektroniskā pasta adresi: socialais.dienests@bauskasnovads.lv;
   5. nosūtot rakstveida elektroniski parakstītu iesniegumu Sociālajam dienestam oficiālajā elektroniskajā adresē (eAdrese).
9. Lēmumu par pabalsta piešķiršanu vai par atteikumu piešķirt pabalstu Sociālais dienests pieņem viena mēneša laikā pēc iesnieguma un citu nepieciešamo dokumentu saņemšanas.
10. Pabalsts noteikumu izpratnē ir naudas (skaidras vai bezskaidras veidā) līdzeklis, kuru piešķir, neizvērtējot pilngadību sasniegušā bērna, audžuģimenes un aizbildņa materiālo situāciju, ja normatīvajos aktos vai šajos noteikumos nav noteikts citādi.
11. Pabalstu izmaksā iesnieguma iesniedzējam, veicot pārskaitījumu uz iesniedzēja norādīto maksājuma kontu vai skaidrā naudā, vai veicot pārskaitījumu pakalpojuma sniedzējam.
12. Tiesības uz noteikumos paredzēto pabalstu pilngadību sasniegušam bērnam saglabājas ne ilgāk kā līdz 24 gadu vecuma sasniegšanai, un, ja viņš nesaņem ilgstošas sociālās aprūpes un sociālās rehabilitācijas institūcijas sniegtos pakalpojumos vai viņš neatrodas brīvības atņemšanas iestādē.
13. Pēc pabalsta piešķiršanas tā saņēmējam ir pienākums nekavējoties informēt Sociālo dienestu par apstākļiem, kas varētu būt par pamatu pabalsta izmaksas pārtraukšanai vai pabalsta apmēra grozīšanai.
14. Pirmreizējais pabalsts tiek izmaksāts 10 darba dienu laikā pēc lēmuma pieņemšanas par pabalsta piešķiršanu. Pabalsts par kārtējo mēnesi tiek izmaksāts laika posmā no mēneša 20. datuma līdz mēneša pēdējai darba dienai.
15. **PABALSTA VEIDI AUDŽUĢIMENEI**

**2.1. Pabalsts bērna uzturam un pabalsts sadzīves priekšmetu un mīkstā inventāra iegādei**

1. Pabalsts bērna uzturam līdz 18 gadu vecumam ir 60 % (sešdesmit procenti) apmērā no normatīvajos aktos noteiktās minimālās mēneša darba algas mēnesī.
2. Ja bērns audžuģimenē ievietots uz laiku, kas ir īsāks par mēnesi, Sociālais dienests izmaksā atlīdzību audžuģimenei proporcionāli dienu skaitam, kad bērns uzturas audžuģimenē Ministru kabineta noteiktajā apmērā.
3. Vienreizējs pabalsts, ievietojot bērnu audžuģimenē, sadzīves priekšmetu un mīkstā inventāra iegādei ir 300 *euro* apmērā katram bērnam atbilstoši bērna vecumam un vajadzībām, un turpmāk gadu pēc bērna ievietošanas audžuģimenē reizi kalendārajā gadā 100 *euro* katram bērnam.
4. Par pieņemto lēmumu Sociālais dienests audžuģimenei paziņo normatīvajos aktos noteiktajā kārtībā.
5. Ja bērns pārtrauc uzturēties audžuģimenē, par pašvaldības līdzekļiem iegādātais apģērbs, apavi, rotaļlietas, mācību līdzekļi, mīkstais inventārs, kā arī personiskās mantas, kuras bērns paņēmis līdzi no iepriekšējās dzīvesvietas, paliek viņa lietošanā.
6. Sociālais dienests ir tiesīgs pieprasīt audžuģimenei sniegt pārskatu par pašvaldības piešķirto līdzekļu izlietojumu.
   1. **Pašvaldības atlīdzība par audžuģimenes pienākumu pildīšanu**
7. Pašvaldības atlīdzības apmērs par audžuģimenes pienākumu pildīšanu ir:
   1. par vienu bērnu audžuģimenē 50 % (sešdesmit procenti) no Centrālās statistikas pārvaldes publicētās aktuālās minimālo ienākumu mediānas uz vienu ekvivalento patērētāju mēnesī (turpmāk – Centrālās statistikas pārvaldes mediāna);
   2. par katru nākamo bērnu audžuģimenē ir 70 % (septiņdesmit procenti) no 20.1. punktā noteiktā pabalsta apmēra.
8. Pašvaldības atlīdzību par audžuģimenes pienākumu pildīšanu piešķir sākot ar dienu, kad bērns ievietots audžuģimenē.
9. Pašvaldības atlīdzību par audžuģimenes pienākumu pildīšanu izmaksā audžuģimenes pārstāvim, ar kuru noslēgts līgums par bērna ievietošanu audžuģimenē.
10. Atlīdzības izmaksu pārtrauc uz laikposmu, kurā bērns nodots viesģimenes aprūpē Latvijā vai ārvalstī, vai pirmsadopcijas aprūpē. Atlīdzības izmaksu izbeidz, ja beidzas līgumā noteiktais termiņš vai bērna uzturēšanās audžuģimenē tiek izbeigta pirms termiņa.

**3. PABALSTS PILNGADĪBU SASNIEGUŠAM BĒRNAM**

**3.1. Pabalsts patstāvīgas dzīves uzsākšanai un pabalsts sadzīves priekšmetu un mīkstā inventāra iegādei**

1. Pašvaldība izmaksā vienreizēju pabalstu pilngadību sasniegušam bērnam:
   1. patstāvīgas dzīves uzsākšanai – 40 % (četrdesmit procenti) apmērā (noapaļots līdz pilniem *euro*) no Centrālās statistikas pārvaldes mediānas, bet personām ar invaliditāti kopš bērnības – 60 % (sešdesmit procenti) apmērā (noapaļots līdz pilniem *euro*) no Centrālās statistikas pārvaldes mediānas;
   2. sadzīves priekšmetu un mīkstā inventāra iegādei – Centrālās statistikas pārvaldes mediānas, kurai piemērots koeficients 1,7 (noapaļots līdz pilniem *euro*), apmērā.

**3.2. Pabalsts ikmēneša izdevumu segšanai**

1. Pabalstu ikmēneša izdevumu segšanai piešķir pilngadību sasniegušam bērnam, kurš mācās vispārējās vai profesionālās izglītības iestādē un apgūst vispārējās pamatizglītības, vispārējās vidējās izglītības vai profesionālās pamatizglītības, arodizglītības vai profesionālās vidējās izglītības programmu, vai studē augstākās izglītības iestādē, kas reģistrēta Izglītības iestāžu reģistrā.
2. Pabalstu izmaksā likuma “Par sociālo drošību” 2.2 panta otrajā daļā noteiktajā apmērā, bet personām ar invaliditāti kopš bērnības – 30 % (trīsdesmit procenti) apmērā.
3. Pabalsts pilngadību sasniegušam bērnam tiek izmaksāts, sākot ar tā mēneša 1. datumu, kad pieņemts Sociālā dienesta lēmums, līdz mācību gada beigām, un vasaras brīvlaikā, ja bērns mācās. Sociālais dienests divas reizes gadā pārbauda informāciju par to, vai pilngadību sasniegušais bērns turpina apgūt izglītības vai studiju programmu.
4. Pabalsta izmaksu aptur, ja mācības vai studijas tiek pārtrauktas, vai sasniegts 24 gadu vecums. Pilngadību sasniegušam bērnam par mācību vai studiju pārtraukšanu ir pienākums nekavējoties informēt Sociālo dienestu.

**3.3. Mājokļa pabalsts**

1. Mājokļa pabalstu ir tiesības saņemt pilngadību sasniegušam bērnam, kurš nedzīvo pašvaldības izīrētā mājoklī, sociālajā mājā vai dzīvoklī, kuram piešķirts sociālā dzīvokļa statuss, nesaņem Sociālo pakalpojumu un sociālās palīdzības likumā noteikto mājokļa pabalstu.
2. Iesniegumam jāpievieno dokumentus, kas apliecina ar mājokļa lietošanu saistītos izdevumus par iepriekšējā vai kārtējā mēneša izdevumiem, kā arī jāuzrāda mājokļa lietošanu apliecinošus dokumentus (piemēram, īres līgums), ja šādu dokumentu nav Sociālā dienesta rīcībā. Īres līguma grozīšanas vai izbeigšanas gadījumā Sociālajam dienestam jāiesniedz attiecīgie grozījumi vai jauns īres līgums.
3. Mājokļa pabalsta apmērs tiek aprēķināts un piešķirts uz trim kalendāra mēnešiem, ņemot par pamatu Ministru kabineta 2020. gada 17. decembra noteikumu Nr. 809 „Noteikumi par mājsaimniecības materiālās situācijas izvērtēšanu un sociālās palīdzības saņemšanu” (turpmāk – MK noteikumi) 3. pielikumā noteiktās mājokļa pabalsta aprēķināšanai izmantojamās izdevumu pozīciju minimālās normas, bet nepārsniedzot faktiskos izdevumus. Mājokļa pabalsta apmērs cietā kurināmā iegādei tiek aprēķināts un piešķirts vienu reizi kalendārā gadā.
4. Ja mājokli kopā ar pilngadību sasniegušo bērnu lieto citas personas, mājokļa pabalsta aprēķinā tiek iekļauti izdevumi proporcionāli personu skaitam, kuras faktiski dzīvo attiecīgajā mājoklī, nepārsniedzot MK noteikumu 3. pielikumā noteiktās mājokļa pabalsta aprēķināšanai izmantojamās izdevumu pozīciju minimālās normas un faktiskos izdevumus.

**4. PABALSTS ĒDINĀŠANAS IZDEVUMU APMAKSAI**

1. Tiesības saņemt pašvaldības pabalstu ēdināšanas izdevumu segšanai ir aizbildnim par bērnu, pilngadību sasniegušajam bērnam un audžuģimenei par bērnu, kurš apgūst pirmsskolas izglītības programmu vai klātienē apgūst obligāto izglītības programmu, vispārējās vidējās vai profesionālās izglītības programmu.
2. Pašvaldības pabalsts ēdināšanas izdevumu segšanai ir 100 % (simts procenti) apmērā no ēdināšanas pakalpojuma maksas par katru 33. punktā minēto izglītojamo, kurš apgūst pirmsskolas izglītības programmu vai klātienē apgūst obligātās izglītības, vispārējās vidējās izglītības programmu no kalendārā gada 1. septembra līdz normatīvajos aktos noteiktajām mācību gada beigām (pirmsskolas izglītības iestādē līdz nākamā gada 31. augustam).
3. Pašvaldības pabalsta ēdināšanas izdevumu segšanai 33. punktā minētajam izglītojamajam, kurš apgūst profesionālās izglītības programmu, apmērs nevar pārsniegt 4 *euro* dienā no kalendārā gada 1. septembra līdz normatīvajos aktos noteiktajām mācību gada beigām.
4. Pašvaldība piešķir pabalstu ēdināšanas izdevumu segšanai 33. punktā minētajam izglītojamajam, kurš nesaņem pašvaldības atbalstu izglītības iestāžu nodrošinātā ēdināšanas pakalpojuma apmaksai saskaņā ar pašvaldības normatīvajos aktos noteikto kārtību.
5. Pabalstu ēdināšanas izdevumu segšanai 33. punktā minētie izglītojamie saņem, iesniedzot iesniegumu Sociālajā dienestā, un nepieciešamības gadījumā pievienojot pabalsta pieprasīšanas pamatojuma dokumentus, ja tas nav Sociālā dienesta rīcībā.
6. Pabalsts tiek pārskaitīts uz pakalpojuma sniedzēja norēķina kontu katru mēnesi, pamatojoties uz iesniegto rēķinu un pakalpojuma saņēmēju sarakstu.

**5. NOSLĒGUMA JAUTĀJUMI**

1. Sociālā dienesta pieņemto lēmumu var apstrīdēt Bauskas novada domē (Uzvaras ielā 1, Bauskā, Bauskas novadā, LV-3901) Administratīvā procesa likuma noteiktajā kārtībā.
2. Audžuģimenēs, kurās bērni ievietoti pirms saistošo noteikumu spēkā stāšanās brīža, noteikumu 20. punktā noteiktā atlīdzība par audžuģimenes pienākumu pildīšanu tiek aprēķināta un izmaksāta ar to mēnesi, kad stājas spēkā saistošie noteikumi.
3. Ar noteikumu spēkā stāšanās brīdi spēku zaudē Bauskas novada pašvaldības 2021. gada 25. novembra saistošie noteikumi Nr. 13 “Bauskas novada pašvaldības pabalsti bāreņiem un bez vecāku gādības palikušajiem bērniem pēc pilngadības sasniegšanas, audžuģimenēm un specializētajām audžuģimenēm”.

Bauskas novada domes priekšsēdētājs A. Okmanis